Заслаўе таксама чакае гасцей. “Гісторыка-Тур” падрыхтавала комплексную праграму пад назвай “У госці да пані Зосі”. Пані Зося сустракае групу вітальнай песняй і паказвае свае валадарствы. Запрашае наведаць адзіны ў Беларусі паравы млын 1910 года пабудовы. Госці даведваюцца аб асаблівасцях працы млына, аб стаўленні нашых продкаў да зямлі і хлебу, ім будзе прапанавана памалоць зерне на ручных жорнах, а таксама паваражыць з дапамогай збожжа на дабрабыт і шчасце. Гаспадыня правядзе госцяў таксама і ў галоўнае сховішча збожжа – свіран, пакажа кузню. Пасля агляду сядзібы, як заведзена ў добрых гаспадароў, госці запрашаюцца да стала ў хату завознікаў – местачковую гасцініцу пры млыне. Ва ўтульнай хаце з кафлянай печчу госцяў чакае пачастунак гарбатай з пірагамі і забаўкі – народныя песні, гульні, забавы.